Babelse verwarring oor wie op strande mag wees | Netwerk24
Deur Jana Breytenbach 02 Junie 2020 19:56
Daar is steeds groot verwarring oor wie op die strand mag stap en wie nie.
Dit nadat dr. Nkosazana Dlamini-Zuma, minister van samewerkende regering en tradisionele sake, onlangs gesê het strande bly gesluit vir ontspanningsdoeleindes, terwyl Barbara Creecy, minister van omgewingsake, bosbou en visserye, Maandag gesê het mense mag op vlak 3 van die inperking vir ontspanningsdoeleindes visvang.
“Alle visvang, insluitende visvang vir ontspanningsdoeleindes, word toegelaat. Mense mag net nie ’n boot huur en gaan visvang nie,” lui die verklaring.
Hengelaars het Dinsdag hul lyne gaan natmaak in Valsbaai nadat aangekondig is dat mense mag visvang. Foto: Jaco Marais
Verder het Nathi Mthethwa, minister van sport, kuns en kultuur, Saterdag die vlak 3-maatreëls vir professionele sportlui bekend gemaak en gesê diegene wat sport vir ontspanning beoefen, mag steeds nie hul stokperdjies hervat nie.
Die groot verwarring heers omdat mense op die strand mag staan en visvang, terwyl net professionele branderplankryers die see mag trotseer, maar nie diegene wat dit vir ontspanning doen nie.
’n Branderplankryer, wat anoniem wil bly uit vrees vir viktimisering, sê 90% van die branderplankryers is nie professionele ryers nie en niemand verstaan wat die nuwe maatreëls eintlik beteken nie.
Talle branderplankryers durf sedert Maandag die branders by Muizenberg aan en drie is op dieselfde dag in hegtenis geneem. Hulle is later vrygelaat en nie aangekla nie.
Die polisie patrolleer Muizenberg se strand vroeg Dinsdagoggend. Foto: Jaco Marais
Navrae is aan al die betrokke partye gerig. Dlamini-Zuma se woordvoerder, asook die plaaslike en provinsiale regerings is vir ’n verduideliking genader.
By navraag oor branderplankry en ander see-verwante sportsoorte het Masechaba Khumalo, Mthethwa se woordvoerder, gesê die minister se maatreëls is nog nie in die Staatskoerant gepubliseer nie.
Selfs die kantoor van Dan Plato, burgemeester van Kaapstad, is nie seker wat die antwoord is nie. Dit nadat Plato ’n pleidooi gelewer het dat alle strande vir die publiek oopgestel moet word.
Hoewel dit ’n koue en mistige oggend in Muizenberg was, het branderplankryers steeds die waters trotseer. Die polisie was teenwoordig, maar niemand is gestop nie. Foto: Jaco Marais
“Die nasionale regering het nog nie die maatreëls aangepas nie. Ons het ook nog nie enige terugvoering van die nasionale minister gekry nie (oor Plato se versoek dat strande oopgestel moet word),” sê Greg Wagner, sy woordvoerder.
Navrae oor wat die polisie se instruksies is, is ook nie deur die provinsiale of nasionale polisiewoordvoerders beantwoord nie.
Brig. Vish Naidoo, nasionale polisiewoordvoerder, het wel gesê die polisie konsulteer sy regsafdeling oor wat die presiese maatreëls is en wat die polisie te doen staan in gevalle waar mense op die strande is.
Hannah Shameema Winkler, DA-LP, het Creecy se aankondiging verwelkom, maar haar aangemoedig om te verseker dat die nuwe maatreëls so vinnig as moontlik in die Staatskoerant gepubliseer word.
Sy het gesê dit sal die vissersgemeenskappe die kans gee om hul gesinne te voed.
Meer oor: Dan Plato | Nathi Mthethwa | Muizenberg | Strande | Inperking | Covid-19 | Branderplankryers | Vlak 3 | Koronavirus
Branders op Muizenberg aangedurf ná 9 weke se inperking
Metroraad beskerm Kaapstad se strande ‘vir almal’